CELEX: 52021PC0611
Language: ga
Date: 2021-10-06
Title: Togra le haghaidh RIALACHÁN ÓN gCOMHAIRLE maidir le leithdháileadh deiseanna iascaireachta faoin bPrótacal (2021-2024) ar chur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Rialtas Oileáin Cook

AN COIMISIÚN EORPACH
            An Bhruiséil,6.10.2021
            COM(2021) 611 final
            2021/0310(NLE)
            
            Togra le haghaidh
            RIALACHÁN ÓN gCOMHAIRLE
            maidir le leithdháileadh deiseanna iascaireachta faoin bPrótacal (2021-2024) ar chur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Rialtas Oileáin Cook
            
               
         
         
            
               MEABHRÁN MÍNIÚCHÁIN
            
            
               1.COMHTHÉACS AN TOGRA
            
            
               •Forais agus cuspóirí an togra
            
            
               
                  An Comhaontú Comhpháirtíochta Iascaigh Inbhuanaithe (SFPA) idir an tAontas Eorpach agus Rialtas Oileáin Cook, síníodh é an 3 Bealtaine 2016 agus an 14 Bealtaine 2016 faoi seach, agus tháinig sé i bhfeidhm go sealadach an 14 Bealtaine 2016 ar feadh tréimhse 8 mbliana. Tá an comhaontú in-athnuaite go hintuigthe agus tá sé i bhfeidhm go fóill. An chéad Phrótacal 4 bliana maidir le cur chun feidhme SFPA, tháinig sé i bhfeidhm go sealadach an 14 Deireadh Fómhair 2016 agus chuaigh sé in éag an 13 Deireadh Fómhair 2020. Tháinig an Comhaontú agus an Prótacal araon i bhfeidhm an 10 Bealtaine 2017.
               
               
                  An 7 Iúil 2020, ghlac an Chomhairle sainordú
                     1
                   lenar údaraíodh don Choimisiún Eorpach tús a chur le caibidlíocht le haghaidh Prótacal nua maidir le SFPA idir an tAontas Eorpach agus Rialtas Oileáin Cook (Oileáin Cook) agus le haghaidh an fhadaithe a d’fhéadfaí a chur leis an bPrótacal
                     2
                   atá ann faoi láthair maidir leis an gComhaontú sin a bhí le dul in éag an 13 Deireadh Fómhair 2020. 
               
               
                  Le linn an chéad bhabhta caibidlíochta (16 Iúil 2020), chomhaontaigh idirbheartaithe ón Aontas agus ó Oileáin Cook go mbeadh, mar gheall ar chineál casta na caibidlíochta, roinnt babhtaí ag teastáil chun an chaibidlíocht a chur i gcrích. Dá bhrí sin, chomhaontaigh an dá pháirtí síneadh a chur leis an bPrótacal ar feadh uastréimhse bliana, i gcomhréir leis an sainordú ón gComhairle. Socraíodh an síneadh trí bhíthin Comhaontaithe i bhfoirm malartaithe litreacha ar cuireadh inisealacha leis an 29 Iúil 2020 sa Bhruiséil agus i Rarotonga (Oileáin Cook).
               
               
                  Cuireadh síneadh bliana leis an bPrótacal ón lá tar éis an lae a shínigh an dá pháirtí an malartú litreacha, i.e. an 14 Samhain 2020. Dá réir sin, rachaidh an Prótacal atá ann faoi láthair in éag an 13 Samhain 2021.
               
               
                  Ar bhonn na dtreoracha caibidlíochta ábhartha
                     3
                  , rinne an Coimisiún caibidlíocht le hOileáin Cook d’fhonn Prótacal nua Cur Chun Feidhme SFPA a thabhairt i gcrích thar ceann an Aontais Eorpaigh. Tar éis an chaibidlíocht a bheith tugtha i gcrích, chuir na hidirbheartaithe inisealacha le Prótacal an 28 Iúil 2021. Leis an bPrótacal nua, cumhdaítear tréimhse 3 bliana ó dháta an iarratais shealadaigh atá leagtha síos in Airteagal 11 de, is é sin an dáta a shíníonn an bheirt Pháirtí é.
               
               
                  Tá sé d’aidhm ag an bPrótacal deiseanna iascaireachta a thabhairt do shoithí an Aontais i limistéir iascaireachta Oileáin Cook i gcomhréir leis an gcomhairle eolaíoch agus le moltaí ón gCoimisiún Iascaigh don Aigéan Ciúin Iartharach agus don Aigéan Ciúin Láir (WCPFC), laistigh de theorainneacha an bharrachais atá ar fáil. Tá sé d’aidhm aige freisin comhar idir an tAontas Eorpach agus Oileáin Cook a neartú, agus ar an gcaoi sin creat comhpháirtíochta a chruthú trínar féidir beartas iascaigh inbhuanaithe a fhorbairt agus saothrú fónta a dhéanamh ar acmhainní iascaigh i limistéar iascaireachta Oileáin Cook, chun leasa an dá pháirtí.
               
            
            
               Leis an bPrótacal nua idir Oileáin Cook agus an tAontas, is féidir le cabhlach an Aontais iascaireacht a dhéanamh i limistéir iascaireachta Oileáin Cook le haghaidh speiceas tuinníní, agus foráiltear maidir le deiseanna iascaireachta mar a leanas:
            
            
               –Ceithre shoitheach peas-saighne tuinnín a bhfuil rochtain acu ar limistéir iascaireachta Oileáin Cook ar feadh 100 lá in aghaidh na bliana;
            
            
               –is féidir 110 lá féideartha breise a chur ar fáil do chabhlach an Aontais, arna iarraidh sin.
            
            
               Is é is cuspóir don togra seo leithdháileadh na ndeiseanna iascaireachta ar na Ballstáit a bhunú, deiseanna a chuirtear ar fáil leis an bPrótacal maidir le cur chun feidhme SFPA idir an tAontas Eorpach agus Oileáin Cook.
            
            
               •Comhsheasmhacht le forálacha beartais atá sa réimse beartais cheana
            
            
               
                  I gcomhréir le tosaíochtaí an Rialacháin lena mbunaítear an Comhbheartas Iascaigh (an Rialachán maidir leis an gComhbheartas Iascaigh)
                     4
                  , tugann an Prótacal deiseanna iascaireachta do shoithí an Aontais i limistéir iascaireachta Oileáin Cook, bunaithe ar an gcomhairle eolaíoch is fearr dá bhfuil ar fáil agus ag leanúint na moltaí ón gCoimisiún Iascaigh don Aigéan Ciúin Iartharach agus don Aigéan Ciúin Láir. Ina theannta sin, leis an bPrótacal nua cuirtear ar a gcumas don Aontas Eorpach agus d’Oileáin Cook oibriú níos dlúithe le chéile maidir le saothrú fónta na n‑acmhainní iascaigh i limistéir iascaireachta Oileáin Cook a chur chun cinn agus tacú le hiarrachtaí Oileáin Cook a n‑earnáil iascaigh a fhorbairt, chun leasa an dá pháirtí. 
               
            
            
               •Comhsheasmhacht le beartais eile de chuid an Aontais
            
            
               
                  Tá caibidliú Prótacal nua lena gcuirtear chun feidhme SFPA - a mbaineann cuid de leis an síneadh beartaithe seo - ina chuid de ghníomh seachtrach an Aontais i dtaca le tíortha san Afraic, i Muir Chairib agus san Aigéan Ciúin (tíortha ACC) agus cuirtear san áireamh, go háirithe, cuspóirí an Aontais maidir le prionsabail dhaonlathacha agus cearta an duine a urramú.
               
            
            
               2.BUNÚS DLÍ, COIMHDEACHT AGUS COMHRÉIREACHT
            
            
               •Bunús dlí
            
         
         
            
               
                  Is é an bunús dlí Airteagal 43(3) den Chonradh ar Fheidhmiú an Aontais Eorpaigh (CFAE), lena mbunaítear go nglacfaidh an Chomhairle, ar thogra ón gCoimisiún, bearta maidir le leithdháileadh na ndeiseanna iascaireachta. 
               
            
            
               •Coimhdeacht (i gcás inniúlacht neamheisiach) 
            
            
               Tá an togra faoi chuimsiú inniúlacht eisiach an Aontais Eorpaigh.
            
            
               •Comhréireacht
            
            
               Tá an togra comhréireach leis an gcuspóir maidir le creat rialachais dhlíthiúil, chomhshaoil, eacnamaíoch agus shóisialta a bhunú le haghaidh gníomhaíochtaí iascaireachta atá á ndéanamh ag soithí an Aontais in uiscí tríú tíortha, mar a leagtar amach in Airteagal 31 den Rialachán maidir leis an gComhbheartas Iascaigh. Comhlíontar na forálacha sin chomh maith leis na forálacha maidir le cúnamh airgeadais do thríú tíortha a leagtar síos in Airteagal 32 den Rialachán sin.
            
            
               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR
            
            
               •Meastóireachtaí ex post/seiceálacha oiriúnachta ar an reachtaíocht atá ann cheana
            
            
               
                  Chuathas i gcomhairle le páirtithe leasmhara le linn mheastóireacht an Phrótacail le haghaidh na tréimhse 2016-20. Chuathas i gcomhairle le saineolaithe ó na Ballstáit sna cruinnithe teicniúla freisin. De thoradh na gcomhairliúchán sin, thángthas ar an gconclúid go mbeadh sé tairbhiúil an Prótacal a athnuachan le hOileáin Cook. 
               
            
            
               •Comhairliúcháin leis na páirtithe leasmhara
            
            
               
                  Chuathas i gcomhairle leis na Ballstáit, le hionadaithe tionscail, le heagraíochtaí idirnáisiúnta na sochaí sibhialta, chomh maith le córas riaracháin iascaigh agus ionadaithe ó shochaí shibhialta Oileáin Cook, mar chuid den mheastóireacht. Reáchtáladh comhairliúchán freisin faoi chuimsiú na Comhairle Comhairlí Fadraoin.
               
            
            
               •Bailiú agus úsáid saineolais
            
            
               
                  D'úsáid an Coimisiún comhairleoir neamhspleách le haghaidh na meastóireachtaí ex ante agus ex post, i gcomhréir le hAirteagal 31(10) den Rialachán maidir leis an gComhbheartas Iascaigh.
               
            
            
               •Measúnú tionchair
            
            
               
                  Ní bhaineann le hábhar
               
            
            
               •Oiriúnacht rialála agus simpliú
            
            
               
                  Ní bhaineann le hábhar
               
            
            
               •Cearta bunúsacha
            
            
               Sa chomhaontú a caibidlíodh, cuimsítear clásal a bhaineann le hiarmhairtí na sáruithe ar na gnéithe riachtanacha d’Airteagal 9 de Chomhaontú Cotonou
                  5
               , gnéithe a bhaineann le cearta daonna, nó den Airteagal comhfhreagrach sa Chomhaontú a thiocfaidh i gcomharbas ar Chomhaontú Cotonou.
            
            
               4.IMPLEACHTAÍ BUISÉADACHA
            
            
               
                  Níl aon tionchar ag an dréacht-Rialachán ar bhuiséad an Aontais.
               
            
         
         
            
               5.EILIMINTÍ EILE
            
            
               •Pleananna cur chun feidhme, agus socruithe faireacháin, meastóireachta agus tuairiscithe
            
            
               Déantar foráil maidir leis na socruithe faireacháin sa Chomhaontú Comhpháirtíochta Iascaigh Inbhuanaithe agus ina Phrótacal Cur Chun Feidhme.
            
            
               2021/0310 (NLE)
            
            
               Togra le haghaidh
            
            
               RIALACHÁN ÓN gCOMHAIRLE
            
            
               maidir le leithdháileadh deiseanna iascaireachta faoin bPrótacal (2021-2024) ar chur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Rialtas Oileáin Cook
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)An Comhaontú Comhpháirtíochta Iascaigh Inbhuanaithe idir an tAontas agus Rialtas Oileáin Cook
                  6
                (‘an Comhaontú’), arna fhormheas le Cinneadh (AE) Uimh. 2017/418 ón gComhairle
                  7
               , tháinig sé i bhfeidhm an 10 Bealtaine 2017. An Prótacal maidir leis an gComhaontú a chur chun feidhme (‘an Prótacal’), cuireadh é i bhfeidhm go sealadach ón 14 Deireadh Fómhair 2016
                  8
               , ar feadh tréimhse 4 bliana.
            
            
               (2)Cuireadh síneadh bliana leis an bPrótacal agus tá an síneadh le dul in éag an 13 Samhain 2021
                  9
               .
            
            
               (3)An 7 Iúil 2020, thug an Chomhairle údarú don Choimisiún tús a chur le caibidlíocht le hOileáin Cook chun Prótacal nua a thabhairt i gcrích lena gcuirtear chun feidhme an Comhaontú Comhpháirtíochta Iascaigh Inbhuanaithe.
            
            
               (4)Tar éis an chaibidlíocht a bheith tugtha i gcrích, cuireadh inisealacha leis an bPrótacal an 28 Iúil 2021.
            
            
               (5)An […], ghlac an Chomhairle Cinneadh (AE) 2021/ .
                  10
               . maidir le síniú agus cur i bhfeidhm sealadach an Phrótacail nua, faoi réir a thabhairt i gcrích ar dháta níos déanaí. 
            
            
               (6)Na deiseanna iascaireachta dá bhforáiltear sa Phrótacal, ba cheart iad a leithdháileadh ar na Ballstáit ar feadh na tréimhse iomláine a chuirfear an Prótacal i bhfeidhm.
            
            
               (7)Ba cheart don Rialachán seo teacht i bhfeidhm a luaithe is féidir i bhfianaise na tábhachta eacnamaíche a bhaineann le gníomhaíochtaí iascaireachta an Aontais i limistéir iascaireachta Oileáin Cook agus an ghá atá ann cur isteach ar na gníomhaíochtaí sin a sheachaint ar dhul in éag an phrótacail atá ann faoi láthair.
            
            
               (8)Is ar bhonn sealadach a bheidh feidhm ag an bPrótacal ó dháta a shínithe chun go bhféadfaidh soithí an Aontais a ngníomhaíochtaí iascaireachta a dhéanamh. Dá bhrí sin, ba cheart feidhm a bheith ag an Rialachán seo ón dáta céanna amach,
            
            
               TAR ÉIS AN RIALACHÁN SEO A GHLACADH:
            
         
         
            
               Airteagal 1
            
            
               Na deiseanna iascaireachta a bhunaítear faoin bPrótacal a bhaineann le cur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Rialtas Oileáin Cook (‘an Prótacal’), déanfar na deiseanna iascaireachta sin a leithdháileadh ar na Ballstáit mar seo a leanas:
            
            
               –Soithí saighneoireachta tuinníní:
            
            
               –An Spáinn: trí shoitheach
            
            
               –An Fhrainc: soitheach amháin
            
            
               Airteagal 2
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh feidhm aige ón [Oifig na bhFoilseachán: cuirtear isteach dáta sínithe an Phrótacail].
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        CINNEADH ÓN gCOMHAIRLE lena n‑údaraítear tús a chur le caibidlíocht le haghaidh prótacal nua maidir leis an gComhaontú Comhpháirtíochta Iascaigh Inbhuanaithe idir an tAontas Eorpach agus rialtas Oileáin Cook agus le haghaidh an fhadaithe a d’fhéadfaí a chur leis an bprótacal atá ann faoi láthair a ghabhann leis an gComhaontú sin (ST 8848/20).
               
               
                  
                     (2)
                  
                        An Prótacal maidir le cur chun feidhme an Chomhaontaithe Comhpháirtíochta Iascaigh Inbhuanaithe idir an tAontas Eorpach agus Rialtas Oileáin Cook (IO L 131, 20.5.2016, lch. 10).
               
               
                  
                     (3)
                  
                        Arna ghlacadh ag an 3418ú Comhairle Talmhaíochta agus Iascaigh an 22 Deireadh Fómhair 2015.
               
               
                  
                     (4)
                  
                        IO L 354, 28.12.2013, lch. 22.
               
               
                  
                     (5)
                  
                        IO L 317, 15.12.2000, lch. 3.
               
               
                  
                     (6)
                  
                        IO L 131, 20.5.2016, lch. 3.
               
               
                  
                     (7)
                  
                        Cinneadh (AE) 2017/418 ón gComhairle an 28 Feabhra 2017 maidir leis an gComhaontú Comhpháirtíochta Iascaigh Inbhuanaithe idir an tAontas Eorpach agus Rialtas Oileáin Cook, agus an Prótacal Cur Chun Feidhme a ghabhann leis, a thabhairt i gcrích, thar ceann an Aontais Eorpaigh (IO L 64, 10.3.2017, lch. 1).
               
               
                  
                     (8)
                  
                        IO L 289, 25.10.2016, lch. 1.
               
               
                  
                     (9)
                  
                        IO L 395, 25.11.2020, lch. 1.
               
               
                  
                     (10)
                  
                        Cinneadh ón gComhairle (AE) 2021/… an … 2021 maidir le … (IO C [...], [...], lch. [...]).